Sólbjørg Jakobsen (LA), 2023-05-17:
Tak, og tak for ordet.
Så står vi her igen.
Emnet er ligestilling, og jeg synes, at det, som altid kendetegner de forskellige ordførere fra de forskellige partier, er, at vi alle sammen argumenterer, som om vi ved med sikkerhed helt ind i vores kerne, at vi har ret.
Og så kan man stille sig selv spørgsmålet: Hvem har ret?
Jeg tror ikke, at den bedømmelse kan laves ud fra vores svar.
Jeg tror i stedet, vi skal kigge på, hvad ligestilling betyder for os hver især.
Først derefter bliver svarene relevante.
Altså, hvad er vores mål med ligestilling?
Betyder ligestilling for nogen, at vi skal have resultatlighed, udfaldslighed, altså en mere ligelig fordeling af kønnene i eksempelvis bestemte brancher og på bestemte poster, eller at de gennemsnitligt skal have den samme indkomst, så vil både svar som kønskvoter og øremærket barsel være redskaber, man med rette kan sige fører en tættere på sit mål.
Betyder ligestilling derimod, at alle skal have samme frihed og muligheder uanset køn, så vil en ambition om en bestemt kønsfordeling i noget som helst ikke være berettiget og derfor heller ikke førnævnte redskaber.
Ønsker man reelt, at mennesker skal have frihed til at træffe forskellige valg, må man også acceptere statistikkerne, når mænd og kvinder i gennemsnit ikke vælger ens.
Jeg ved, at vi alle hver især ser forskelligt på ligestillingsbegrebet.
Det gør også, at jeg anerkender de uenigheder, vi har, om, hvilke politiske initiativer vi hver især arbejder for.
I Liberal Alliance er grundkernen i vores menneskesyn, at alle mennesker er forskellige, også dem med samme køn, og derfor skal menneskers rettigheder som udgangspunkt ikke bero på, hvilket køn de har.
Når vi alligevel har områder, hvor det giver mening at dele befolkningen op i køn, er det, fordi mænd og kvinder har nogle grundlæggende forskelligheder, som sund fornuft tillader at rettighederne også afspejler.
Eksempelvis screener vi kun mænd for prostatakræft, og vi screener kun kvinder for livmoderhalskræft.
Årsagen til opdelingen er simpel: Selv om menneskene i de respektive venteværelser ved lægen er forskellige, giver det mening, at dem med en livmoderhals får sådan en indkaldelse, og dem med en prostata får sådan en indkaldelse.
Men alle eksempler er jo ikke så ligetil.
Der er nemlig også kønnede problemstillinger, hvor baggrunden ikke skyldes et bestemt fysisk organ, og håndteringen derfor heller ikke er så ligetil.
Det kan eksempelvis være hjemløshed, hvor vi ser, at langt flere mænd er udsat end kvinder.
Det kan være partnerdrab, hvor vi ser en langt højere andel af kvinder, som er udsat, end mænd.
For os fortæller statistikkerne ikke i sig selv, at noget er et problem.
Det vil ikke automatisk blive et større problem, fordi det rammer det ene eller det andet køn mere, medmindre der er tale om diskrimination.
For os betyder de statistikker, at vi i arbejdet for at forebygge og undersøge disse emner med fordel kan inddrage kønsforskelle – ikke fordi vi har et mål om, at der skal dræbes lige så mange mænd som kvinder, eller at der skal være lige så mange hjemløse kvinder som mænd, men fordi det kan hjælpe med at gøre indsatserne mere målrettede og effektive.
I dag behandler vi et beslutningsforslag om at nedsætte et udvalg, som skal undersøge mænd og drenges ligestillingsudfordringer.
Hvis vi kigger på, hvor meget fokus der har været på kvinders rettigheder og ligestilling igennem de seneste mange år, forstår jeg rigtig godt tankerne bag forslaget, og jeg vil også gerne give ros for at skabe den her debat, som kan vise den kontrast, der har været.
I Liberal Alliance mener vi dog ikke, at vi skal søge efter udfordringer bredt alene baseret på køn, da det underkender, at alle er forskellige, også mænd og kvinder.
Skal en udfordring håndteres politisk, skal den håndteres, uagtet om der er en ulige kønssammensætning eller ej.
Så selv om jeg forstår tankegangen bag forslaget, støtter vi i Liberal Alliance det ikke, da det går imod vores menneskesyn.
Mennesker skal ses som alt det, de er, og ikke deles op på baggrund af køn.
Når mænd og drenge har brug for støtte, samarbejder vi gerne om konkrete initiativer til at støtte dem, fordi der er behov, ikke fordi de har et bestemt køn.
Tak for ordet.